

(Vicent Andrés Estellés)

Cante per tu, cosa fina,

un canteret d’aigua clara,

tendra com un julivert,

per l’amor atarantada.

I cante també per tu,

per a la dona casada,

que baixa a la botigueta

i duu una grenya a la cara.

Cante per totes les dones

la cançó que més m’agrada.

Cante per tu, mare meua

i cante amb molta esperança.

Amb un amor infinit,

triant ben bé la paraula,

i pegant-li foc després

amb el llumí de la ràbia.

Perquè les dones treballen

i mantenen l’esperança,

i per si algun dia ve

tenen la taula parada.

Elles no saben qui esperen,

però esperen i això basta,

i damunt la taula posen

un plat i un got d’aigua clara.